Krøsset fortsetter for full musikk

Enda en gang viser det seg at kan være liv etter døden. I august gjenoppstår Crossroad som Krøsset. Uten mat, men med musikk. En rekke kjente band og artister er inne på eiersiden.

Mange kjente fjes fra mange kjente Oslo-band står bak den nye scenen. Her noen av dem: Simen Stensland (fra v.), Yvonn Nordhagen, Kenneth Simonsen, Dan Nordhagen, Geir Hjorth, Kristopher Schau, OnklP, Terje Pedersen, Johan Larsson, Mads Martinsen, Maciek Ofstad, Tommy Akerholdt og Bjarte Lund Rolland. Ørn Borgen

15. juni 2016 19:20 Sist oppdatert 15. juni 2016

Crossroad ligger sentralt, i krysset Nordre gate/Maridalsveien, over gaten for Vulkantomten og rundt hjørnet fra Blå.

Stedet har de siste årene levd et omskiftelig liv med flere forskjellige konsepter.

De ga seg på topp. For en måned siden mente Osloby Crossroad, som nå er borte, var byens beste restaurant-deal.

Mat OG musikk passer dårlig

Nå er det klart for et nytt. Det blir ikke matservering, men det blir musikk, i regi av musikere.

– Levende musikk og mat er ikke en god kombinsasjon. Mange synes det ikke er noe særlig å få lydsjekk til forretten, eller å spise i et lokale som er stappfullt av folk som kommer for å høre musikk. Derfor må de som er sultne gå et annet sted, alle andre kan komme hit, sier Geir Hjorth som i noen år har forsøkt å få stedet til å finne seg sjæl.

Nå tror han at han har klart det.

Konsertscene med bar

– Det blir en konsertscene og det blir en bar. Men først og fremst håper vi at det blir et treffsted, sier en annen av initiativtagerne, Mads Martinsen.

– Og musikkscener og barer, det er det ikke nok av i Oslo?

– Nei. Flere plasser er blitt borte og vi tror dette stedet vil fylle et behov. Det er et kult lokale som er passe stort og som ligger greit til. Vi tror dette blir stedet å henge når vi åpner under Øyafestivalen i august, sier Martinsen som satser på å ha en konsert eller fire i uken.

– Når det ikke er levende musikk her, så blir det DJ.

– Hvem er målgruppen?

– Alle som liker musikk og kultur. Vi satser bredt, sier Martinsen.

Med seg på laget har han fått store deler av byens musikk-A-lag - Oslo Ess, Kvelertak, OnklP og all hans slektninger og The Dogs - med på eiersiden. De fleste er i øyeblikket for store til å spille på stedet som har plass til et par hundre tilhørere.

Det kan se ut som om det er en trend at rockemusikere engasjerer seg i serveringsbransjen.

Et sted å henge

– Men det er ideelt for band på vei opp. Eller ned, sier Pål Tøien, som er hakket bedre kjent som OnklP.

Han har ikke noe tro på at han og slektningene blir millionær på engasjementet,

– Nei, det er ikke det det handler om. Det handler ikek om penger, men om å få til et musikksted, et sted hvor jeg og mine venner vil like å henge. Får vi til det, så blir det kult. Og så høres det gøy ut å få være med å bestemme litt, gliser landets mest berømte onkl.

- Som om en kristen skulle kjøpe Oslo domkirke

En av initiativtagerne til det nye stedet som skal gjenoppstå på sensommeren, er Kristopher Schau. Han har et helt spesielt forhold til lokalet.

Her har du anmeldelsen av vinterens plate fra The Dogs: Gjett hva terningen stoppet på?

– Jeg giftet meg her, der oppe på scenen, sier Schau.

Han synes det er litt spesielt at han nå får eneierandel i stedet.

– Det blir jo omtrent som om en kristen skulle kjøpe Oslo domkirke. Ikke sant?